  Виталий Пронин 10-тӥ пӧсьтолэзе Пичи Пурга черкогуртын ортчоз «Учке мынэсьтым дэремме» элькун фестиваль. Тӧр шорын - удмурт калык дэрем. Удмурт дэремез эскерисьёс-чакласьёс пусъё, вашкала дыръя котькуд гуртын дӥсьсы асьсэлэн вал, кыӵе гуртысь луэмез гуртоос дэремъя  но валало вылэм. Али, жаляса верано, ми ӧжыт тодӥськом ни Сьӧлта, Сюмси, Яр палась удмурт дэремъёсты, со понна тодмаськом Алнаш, Шаркан дӥсьёсты.- «Мон удмурт дэрем нуллысал, но басьтыны нокытысь» - таӵе ӝожтӥськонэз удмурт калык вунэтӥз ни. Али уно кылдэмын асьсэзыз дизайнер но модельер нимасьёс, - вера дӥськутэз выльдӥсь Татьяна Москвина. - Нош мынам потэ тау шуэме огшоры гуртысь вуриськисьёслы, соос ук котькуд гуртлэсь модазэ кылдыто. Ми ум тодӥське соослэсь нимъёссэс, ужъёссэс. Та фестивальын ми соосты котрес ӝӧк сьӧры бичаломы, тодон-валанзэс будэтомы. Куд-огез вурем дӥсьсэ чеберъян понна оломар но бордаз лякылоно кожа. Соин ик фестивале малпамы чортыны вашкала дэремъёсты валась тодосчиосты, огез соос пӧлысь М. Атаманов. Со сяна, фестивальын 5-6 секциос ужалозы. Огаз сценалы ярась удмурт дӥсез вурыны дышетскозы, мукетаз пӧртэм ёросъёсысь удмурт дӥсьлэсь пӧртэмлыксэ эскерозы…«Учке мынэсьтым дэремме» фестивале люкаськозы быдэс шаерысьтымы вуриськисьёс. Трос мылкыд карисьёс Пичи Пурга, Алнаш, Эгра ёросъёсысь. Соос пыриськозы пӧртэм секциослэн ужазы, мастер-классъёсы, вурем дэремъёссылы жюрилэсь дунъет басьтозы, ӝыт концерт дыръя асьсэ дэремъёссэс калыклы возьматозы.Фестивальын луоз кунгож сьӧрысь куно но - Женеваысь дизайнер Ирина Соломатина. Татчы лыктон понна со нимысьтыз коллекция вурем.  Вуриськисьёслы со мастер-класс ортчытоз.Фестиваль кутскоз 10-тӥ пӧсьтолэзе 11 часын Пичи Пургалась культурая юртын. 0+ Мария Векшина   